***Проект!***

**ДОГОВОР**

**№ РД –…….. –…....... / ................. 2019 г.**

Днес, ........................... 20……г., в гр. София, между:

**МИНИСТЕРСТВОТО НА ЗДРАВЕОПАЗВАНЕТО**, с адрес: гр. София 1000, пл. „Света Неделя” № 5, ЕИК: 000695317, представлявано от Кирил Ананиев, министър на здравеопазването и Мария Беломорова, директор на дирекция „БФ”, наричано по-долу за краткост **„ВЪЗЛОЖИТЕЛ”** от една страна

и

 **„..............................................................“**, със седалище и адрес на управление: гр......................................................................, ЕИК ...................................., представлявано от ................................................................, наричано по-долу за краткост **„ИЗПЪЛНИТЕЛ“**

на основание чл. 194, ал. 1 от Закона за обществените поръчки (ЗОП) и утвърден на ………2019 г. от ВЪЗЛОЖИТЕЛЯ Протокол за разглеждане и оценка на офертите и класиране на участниците изготвен от комисията, назначена със Заповед № РД-11-………………2019 г. на министъра на здравеопазването за определяне на ИЗПЪЛНИТЕЛ на обществена поръчка с предмет: „Закупуване на офис техника за нуждите на Министерството на здравеопазването“ ,се сключи този договор („**Договора**/**Договорът**“) за следното:

**ПРЕДМЕТ НА ДОГОВОРА**

**Член 1. Предмет**

(1.1) Възложителят възлага, а Изпълнителят приема да извърши доставка и гаранционно сервизно обслужване на техниката, съгласно Техническата спецификация на Възложителя, неразделна част от Договора и детайлно описани в Техническото и Ценово предложение на Изпълнителя, неразделна част от Договора и в съответствие с изискванията на настоящия Договор.

(1.2) Видът, техническите данни и характеристики на техниката, които следва да достави Изпълнителят са описани по-долу:

|  |  |  |
| --- | --- | --- |
|  **ТЕХНИКА**  | **KОЛИЧЕСТВО:** | **ПРЕДЛОЖЕНИЕ НА ИЗПЪЛНИТЕЛЯ МАРКА, МОДЕЛ**  |
| Документен скенер | 24 броя |  |
| Принтер | 17 броя |  |
| Мултифункционално устройство | 5 броя |  |
| Мултифункционална цифрова копирна машина | 2 броя |  |
| Картов принтер  | 1 брой |  |

(1.3) Изпълнителят се задължава да осигурява гаранционно сервизно обслужване на доставената техника по ал. (1.1) в рамките на гаранционния срок по ал. (9.1).

**ЦЕНИ И НАЧИН НА ПЛАЩАНЕ**

**Член 2. Цена**

(2.1) За изпълнението на предмета на Договора, Възложителят се задължава да заплати на Изпълнителя обща цена в размер на ………………. (…………………………) лева без ДДС или ………………. (…………………………) лева с включен ДДС, съгласно Ценовото му предложение, неразделна част от настоящия Договор.

(2.2) Цената по (2.1) е окончателната крайна стойност дължима от ВЪЗЛОЖИТЕЛЯ на ИЗПЪЛНИТЕЛЯ за изпълнение по този договор и включва цена за доставка, в която се включва доставка (опаковка, транспорт, застраховки, митни сборове), монтаж и гаранционно обслужване (поправка на повреди, профилактика и контрол на качеството съгласно инструкциите на производителя).

(2.3) Посоченaта в настоящия Договор цена е крайна и остава непроменена за срока на действието му, освен в случаите по ал. (14.7).

**Член 3. Начин на плащане**

(3.1) Плащанията се извършват в български лева, с платежно нареждане по следната банкова сметка, посочена от Изпълнителя:…………………………………………………………………. Изпълнителят е длъжен да уведомява писмено Възложителя за всички последващи промени на банковата му сметка в срок до 3 (*три*) календарни дни, считано от момента на промяната. В случай че Изпълнителят не уведоми Възложителя в този срок, счита се, че плащанията, по посочената в настоящия член банкова сметка са надлежно извършени.

(3.2) Плащането на цената по алинея (2.1) по настоящия Договор се извършва, както следва:

1. Възложителят заплаща авансово 100 % (сто процента) от цената по алинея (2.1) с вкл. ДДС в срок до 30 (тридесет) дни от подписване на настоящия Договор и след представяне от Изпълнителя на Възложителя на безусловна и неотменяема гаранция, покриваща 100% от стойността на авансово предоставените средства в размер на ………………………………….. лева, в една от формите, посочени в по алинея (10.2) от Договора. Гаранцията за авансово предоставените средства, следва да е със срок минимум 30 (тридесет) календарни дни след изтичане срока посочен в алинея (4.2).
2. На основание чл. 113, ал. 4 от Закона за данък върху добавената стойност, изпълнителят издава фактура за авансовото плащане не по-късно от 5 дни от датата на получаване на плащането и я предоставя на възложителя.

(3.3) За дата на плащането, се счита датата на заверяване на банковата сметка на Изпълнителя със съответната дължима сума.

(3.4) Изпълнителят издава оригинална фактура за извършените доставки по договора, с приспадната сума на авансовия превод и подписани приемо-предавателни протоколи за доставка.

(3.5) Фактурите, издадени от Изпълнителя и подписани от Възложителя или упълномощено от него лице, съдържат всички законови реквизити.

**СРОКОВЕ. МЯСТО И УСЛОВИЯ НА ДОСТАВКА. ПРЕМИНАВАНЕ НА СОБСТВЕНОСТТА И РИСКА**

**Член 4. Срокове и място на доставка**

(4.1). Договорът влиза в сила от датата на сключването му и е със срок на действие до изтичане на гаранционния срок на техниката и подписването на приемо-предавателен протокол без забележки от страна на възложителя за изпълнението от страна на Изпълнителя на всички задължения по договора.

 (4.2) Срокът за изпълнение на доставката е до 30 работни дни след сключване на договора.

(4.3) Министерство на здравеопазването, гр. София, площад Света Неделя №5.

**Член 5. Условия на доставка**

(5.1) За доставката ще бъде подписван приемо-предавателен протокол между страните.

(5.2) В случай, че възложителят има забележки към доставената от Изпълнителя техника – страните не подписват приемо-предавателния протокол за доставка, а подписват констативен протокол, в който са отразени забележките на възложителя.

(5.3) Изпълнителят в срок до 14 /четиринадесет/ дни следва да отстрани забележките на възложителя, след което страните подписват приемо-предавателен протокол по (5.1), с който се приема работата на изпълнителя относно доставката на техниката.

(5.4) При доставка на мултифункционалните цифрови копирни машини, Изпълнителят извършва инсталация на машините на място и провежда обучение на служител/и на Възложителя.

**Член 6. Преминаване на собствеността и риска**

(6.1) Собствеността и рискът от случайно повреждане или погиване на техниката, предмет на доставка, преминава от Изпълнителя върху Възложителя от датата на приемането им, вписана в Приемо-предавателния протокол по ал. (5.1), респективно по ал. (5.3).

**ПРАВА И ЗАДЪЛЖЕНИЯ НА ИЗПЪЛНИТЕЛЯ**

**Член 7.**

 (7.1) Изпълнителят се задължава да достави техниката, предмет на настоящия Договор, отговаряща на техническите параметри, представени в Техническото предложение на Изпълнителя и на Техническата спецификация на Възложителя, окомплектована съгласно изискванията на настоящия Договор и придружена със съответните документи, както и да прехвърли собствеността върху тях на Възложителя.

(7.2) Изпълнителят е длъжен да изпълни задълженията си по Договора и да упражнява всичките си права, с оглед защита интересите на Възложителя.

(7.3) Изпълнителят се задължава да отстранява за своя сметка и в договорените срокове всички Несъответствия на доставената техника, проявени и/или открити в рамките на гаранционния срок, констатирани и предявени по реда на настоящия Договор и съгласно гаранционните условия.

(7.4) При точно и навременно изпълнение на задълженията си по настоящия Договор, Изпълнителят има право да получи цената по Договора, съгласно определения начин на плащане.

(7.5) Изпълнителят има право да иска от Възложителя необходимото съдействие за осъществяване на работата по Договора, включително предоставяне на нужната информация и документи за изпълнение на Договора.

**ПРАВА И ЗАДЪЛЖЕНИЯ НА ВЪЗЛОЖИТЕЛЯ**

**Член 8.**

(8.1) Възложителят се задължава да заплати общата цена по ал. (2.1) от този Договор, съгласно условията и по начина, посочен в него.

(8.2) Възложителят се задължава да приеме доставката на техниката, предмет на договора по реда на ал. (5.1) ако отговаря на договорените изисквания.

(8.3) Възложителят има право да иска от Изпълнителя да изпълни доставката на техниката на посочения в ал. (4.3) от Договора адрес, в срок и без отклонения от договорените изисквания.

(8.4) Възложителят има право да получава информация по всяко време относно подготовката, хода и организацията по изпълнението на доставката и дейностите, предмет на Договора.

(8.5) Възложителят има право на рекламация за доставената по Договора техника, при условията посочени в настоящия Договор.

(8.6) Възложителят има право да изисква от Изпълнителя замяната на несъответстваща с Техническите спецификации и/или Техническото предложение, и/или дефектна техника или отделен неин компонент или елемент само при условията на настоящия Договор, както и отстраняване на Несъответствия по реда и в сроковете, определени в настоящия Договор и в условията по гаранцията.

(8.7) Възложителят има право да откаже приемането на доставката, когато Изпълнителят не спазва изискванията на Договора, Техническото предложение и Техническата спецификация, докато Изпълнителят не изпълни изцяло своите задължения съгласно условията на Договора, или да откаже да изплати частично или изцяло договорената цена.

**ГАРАНЦИОНЕН СРОК И ГАРАНЦИОННО ОБСЛУЖВАНЕ**

**Член 9.**

(9.1) Гаранционният срок на техниката е ……………………………(не по-кратък от 36 месеца) месеца, считано от датата на двустранно подписан приемо-предавателен протокол за приемане на доставката, подписан без забележка от Възложителя.

(9.2) В рамките на гаранционния срок Изпълнителят отстранява със свои сили и средства всички повреди и/или Несъответствия техниката, съответно подменя дефектирали части, модули, устройства и/или компоненти с нови, съгласно гаранционните условия и Техническото предложение на Изпълнителя.

(9.3) Изпълнителят осигурява сервизно обслужване на място на техниката в периода на гаранционния срок.

(9.4) Сервизното обслужване осигурява отстраняването на възникнал проблем в рамките на работното време на Възложителя при максимално време на реакция – 72 часа, считано от момента на уведомяването.

(9.5) Срокът за отстраняване на възникналия проблем е 96 часа, считано от момента, в който изпълнителят е бил уведомен за възникналия проблем/заявка за сервизно обслужване. Срокът за оказване на техническа помощ започва да тече от часа, в който сервизната организация е била уведомена за проблема. Посоченият срок /96 часа/ може да бъде удължен по искане на изпълнителя и при съгласие от страна на възложителя.

(9.6) При невъзможност за отстраняване на проблема на място при възложителя и в случай, че се налага ремонтът да бъде направен извън помещенията на Възложителя, дефектиралата техника следва да бъде заменена за времето на ремонта с техника със същите или по-добри параметри за временно ползване в сервиз .

(9.7) Срокът за гаранционна поддръжка на техниката не тече през времето, през което същата не е работила /датата на която сервизът е уведомен, че е налице проблем, до датата, на която същият е отстранен и техниката е на разположение на крайния потребител съгласно разпределението/.

(9.8) Гаранционното сервизно обслужване включва всички разходи, включително, но не само: разходи за труд, резервни части и транспорта от местонахождението на техниката до сервиза и обратно.

(9.9) Възложителят уведомява изпълнителят за възникнала техническа неизправност на телефон ............ или на e-mail .................

**ГАРАНЦИЯ ЗА ИЗПЪЛНЕНИЕ. ГАРАНЦИЯ ЗА АВАНСОВО ПЛАЩАНЕ**

**Член 10. Видове гаранции, размер и форма на гаранцията**

(10.1.) Видове и размер на гаранциите

(10.1.1) Гаранцията за изпълнение на договора е в размер на 5% от стойността на договора, без вкл. ДДС или ……………………………….лева . 60 % (шестдесет на сто) от гаранцията за изпълнение обезпечава извършването на доставка на оборудването и 40 % (четиридесет на сто) обезпечават гаранционното поддържане за срока на договора.

(10.1.2.) Изпълнителят предоставя гаранция за обезпечаване на авансовото плащане в размер на 100 % от цената на Договора по алинея (2.1) с включен ДДС или сумата от ……………………….. лева.

(10.1.3) Изпълнителят представя документи за внесени гаранции, както следва: за изпълнение на Договора към датата на сключването му, а за гарантиране на авансовото плащане непосредствено след сключването на договора.

(10.2) Форма на гаранциите

(10.2.1.) Изпълнителят избира формата на гаранцията. Гаранцията се предоставя в една от формите, посочени в чл. 111, ал. 5 от ЗОП и следва да отговаря на изискванията на чл. 111 от ЗОП. При представяне на гаранцията във вид на платежно нареждане - паричната сума се внася по сметка на Възложителя (Министерство на здравеопазването):

БНБ ЦЕНТРАЛНО УПРАВЛЕНИЕ

Банков код: BNBG BGSD

Банкова сметка: BG21 BNBG 9661 3300 1293 01.

(10.2.2) Когато участникът избере гаранцията да бъде банкова гаранция или застраховка, тогава тя трябва да бъде безусловна, неотменима, изискуема при първо писмено поискване, в което възложителят заяви, че изпълнителят не е изпълнил задължение по договора за възлагане на обществена поръчка.

Когато гаранцията е представена под формата на застраховка, възложителят следва да бъде посочен като трето ползващо се лице по тази застраховка. Застраховката следва да покрива отговорността на изпълнителя по сключения с възложителя договор и не може да бъде използвана за обезпечение на отговорността на изпълнителя по друг договор.

(10.2.3.) В случаите, когато гаранцията за изпълнение е представена под формата на банковата гаранция или на застраховката, същата се представя в оригинал и следва да бъдат със срок на валидност:

* 3 % от цената на договора без ДДС (гаранцията обезпечаваща извършването на доставката на техниката) с валидност най-малко 30 (тридесет) дни след изтичане срока за доставка на техниката;
* 2 % от цената на договора без ДДС (гаранцията обезпечаваща гаранционното поддържане) със срок на валидност най-малко 30 (тридесет) дни след изтичане срока на договора.

(10.2.4.) Предвид това, че са налице два етапа при изпълнението на обществената поръчка, а именно: доставка и гаранционно поддържане, то представената гаранция за изпълнение ще бъде освобождавана поетапно съгласно чл. 111, ал. 10 от ЗОП, както следва:

* 3 % от цената на договора без ДДС (гаранцията обезпечаваща извършването на доставката на техниката) се освобождава в срок до 30 (тридесет) дни след подписване на приемо-предавателен протокол за доставка на оборудването;
* 2 % от цената на договора без ДДС (гаранцията обезпечаваща гаранционното поддържане) се освобождава в срок до 30 (тридесет дни) от приключване на гаранционното поддържане на оборудването.

**Общи условия за гаранцията за изпълнение и гаранцията, обезпечаваща авансовото плащане:**

(10.3) Изпълнителят е длъжен да поддържа валидни всички представени във връзка с изпълнението на договора гаранции.

(10.4) В случай, че срокът на договора бъде удължен, както и в случай, че срокът на някоя/и от гаранциите изтича, преди да са настъпили условията за нейното/тяхното освобождаване, изпълнителят има задължение да удължи гаранцията/ите, представена/и под формата на банкова гаранция или под формата на застраховка. Удължената/ите гаранция/и следва да покрива/т новоопределения срок плюс 30 (тридесет) дни.

(10.5) В случай, че изпълнителят не изпълни задължението си да представи нова/и и удължена/и гаранция/и 7 дни преди изтичане срока на валидност на съответната гаранция, то в този случай възложителят има право да усвои същата/същите.

Възложителят не дължи лихви за периода, през който средствата законно са престояли при него. Всички разноски свързани с изваждането и поддържането на гаранциите са за сметка на изпълнителя.

(10.6) Гаранцията по (10.1) за изпълнение на договора е платима на ВЪЗЛОЖИТЕЛЯ като компенсация за всякакви щети или дължими неустойки, произтичащи от виновно неизпълнение на задълженията на ИЗПЪЛНИТЕЛЯ по договора.

(10.7) В случай на некачествено, непълно или лошо изпълнение, ВЪЗЛОЖИТЕЛЯТ може да усвои гаранцията за изпълнение до максималния й размер. При всяко усвояване на суми от гаранцията за изпълнение ВЪЗЛОЖИТЕЛЯТ е длъжен да уведоми ИЗПЪЛНИТЕЛЯ.

(10.8) При прекратяване на договора по вина на ИЗПЪЛНИТЕЛЯ, ВЪЗЛОЖИТЕЛЯТ задържа в пълен размер гаранцията за изпълнение.

(10.9) Гаранцията за изпълнение не се освобождава от ВЪЗЛОЖИТЕЛЯ, ако в процеса на изпълнение на договора е възникнал спор между страните относно неизпълнение на задълженията на ИЗПЪЛНИТЕЛЯ и въпросът е отнесен за решаване пред съд.

**ОТГОВОРНОСТ ЗА НЕТОЧНО ИЗПЪЛНЕНИЕ. РЕКЛАМАЦИИ**

**Член 11.**

(11.1) ВЪЗЛОЖИТЕЛЯТ може да предявява рекламации пред ИЗПЪЛНИТЕЛЯ за:

а) количество и некомплектност на техниката (явни недостатъци);

б) качество (скрити недостатъци/дефекти):

- при доставяне на техниката не от договорения вид, посочен в (1.2);

- при констатиране на дефекти при употреба на стоките.

(11.2) Рекламации за явни недостатъци на техниката се правят от ВЪЗЛОЖИТЕЛЯ, от упълномощени от възложителя представители в момента на предаването им, за което се съставя протокол, подписан и от двете страни.

(11.3) Рекламации за скрити недостатъци се правят през целия срок на гаранция на доставената техника, като рекламацията се придружава задължително от констативен протокол.

(11.4) ВЪЗЛОЖИТЕЛЯТ е длъжен да уведоми писмено ИЗПЪЛНИТЕЛЯ за установените дефекти в 15 (петнадесет) дневен срок от констатирането им.

(11.5) В рекламациите се посочва номерът на договора, точното количество на получената техника с техния партиден номер, основанието за рекламация и конкретното искане на ВЪЗЛОЖИТЕЛЯ.

(11.6) В 10 (десет) дневен срок от получаване на рекламацията, ИЗПЪЛНИТЕЛЯТ следва да отговори на ВЪЗЛОЖИТЕЛЯ писмено и конкретно дали приема рекламацията или я отхвърля.

(11.7) При рекламация за явни недостатъци ИЗПЪЛНИТЕЛЯТ е длъжен в едномесечен срок от получаване на рекламацията за своя сметка и риск да достави на мястото на доставяне количеството липсващи в доставката /некомплектна договорена техника.

(11.8) При рекламация за скрити недостатъци ИЗПЪЛНИТЕЛЯТ е длъжен в едномесечен срок от получаването й да замени доставените недоговорени по вид/дефектна техника за своя сметка и риск или по преценка на ВЪЗЛОЖИТЕЛЯ да върне съответната част от заплатената цена, ведно с дължимите лихви.

(11.9) Изборът на посочените по-горе възможности да се върне съответната част от платеното или да се достави нова техника принадлежи на ВЪЗЛОЖИТЕЛЯ и се упражнява от него под формата на писмено уведомление до ИЗПЪЛНИТЕЛЯ, като разходите и рисковете по новото доставяне са за сметка на ИЗПЪЛНИТЕЛЯ.

(11.10) Рекламираната техника се съхраняват от съответния краен получател до уреждане на рекламациите.

**ОТГОВОРНОСТ ПРИ НЕИЗПЪЛНЕНИЕ**

**Член 12.**

(12.1) За неизпълнение на задълженията си по настоящия договор, неизправната страна дължи неустойка в размер на 0,1% на ден върху стойността на неизпълненото в договорените срокове задължение, но не повече от 10% (десет процента) от стойността на неизпълнението, както и обезщетение за претърпените действителни вреди в случаите, когато те надхвърлят договорената неустойка.

(12.2) Когато при наличие на рекламации, ИЗПЪЛНИТЕЛЯТ не изпълни задълженията си по Член 11 от настоящия договор в срок, същият дължи на ВЪЗЛОЖИТЕЛЯ неустойка в размер на 2% от цената на техниката, за които са направени рекламациите.

(12.3) ВЪЗЛОЖИТЕЛЯТ удовлетворява претенциите си относно неизпълнението на договора, както и за заплащане на неустойките от страна на ИЗПЪЛНИТЕЛЯ като задържа гаранцията за изпълнение по (10.1) от договора.

(12.4) При виновна забава на ИЗПЪЛНИТЕЛЯ, продължила с повече от половината от срока за изпълнение на съответното задължение, другата страна има право да развали договора едностранно без предизвестие.

(12.5) ВЪЗЛОЖИТЕЛЯТ има право да прекрати едностранно и без предизвестие настоящия договор в случай на системно неточно изпълнение на задълженията от ИЗПЪЛНИТЕЛЯ и предявени повече от три рекламации от ВЪЗЛОЖИТЕЛЯ по чл.11.

(12.6) В случай, че по отношение на ИЗПЪЛНИТЕЛЯ настъпят обстоятелствата по чл. 54 от Закона за обществените поръчки, ВЪЗЛОЖИТЕЛЯТ има право да прекрати едностранно настоящия договор, без писмено предизвестие и без да дължи неустойки.

**ПОДИЗПЪЛНИТЕЛИ[[1]](#footnote-1)**

**Член 13.**

(13.1) ПОДИЗПЪЛНИТЕЛИТЕ трябва да отговарят на съответните критерии за подбор съобразно вида и дела от поръчката, който ще изпълняват, и за тях да не са налице основания за отстраняване от процедурата.

(13.2) В 3-дневен срок от сключването на настоящия договор Изпълнителят сключва договор за подизпълнение с подизпълнителя/ите, посочен/и в офертата. Договорът за подизпълнение се представя в 3-дневен срок от датата на сключването му на Възложителя.

(13.3) ВЪЗЛОЖИТЕЛЯТ изисква замяна на ПОДИЗПЪЛНИТЕЛ, който не отговаря на условията по ал. (13.1) поради промяна в обстоятелствата преди сключване на договора за обществена поръчка.

(13.4) Подизпълнителите нямат право да превъзлагат една или повече от дейностите, които са включени в предмета на договора за подизпълнение.

(13.5) Не е нарушение на забраната по ал. (13.4) доставката на стоки, материали или оборудване, необходими за изпълнението на обществената поръчка, когато такава доставка не включва монтаж, както и сключването на договори за услуги, които не са част от договора за обществената поръчка, съответно от договора за подизпълнение.

(13.6) Когато частта от поръчката, която се изпълнява от ПОДИЗПЪЛНИТЕЛ, може да бъде предадена като отделен обект на ИЗПЪЛНИТЕЛЯ или на ВЪЗЛОЖИТЕЛЯ, ВЪЗЛОЖИТЕЛЯТ заплаща възнаграждение за тази част на ПОДИЗПЪЛНИТЕЛЯ.

(13.7) Разплащанията по ал. (13.6) се осъществяват въз основа на искане, отправено от ПОДИЗПЪЛНИТЕЛЯ до ВЪЗЛОЖИТЕЛЯ чрез ИЗПЪЛНИТЕЛЯ, който е длъжен да го предостави на ВЪЗЛОЖИТЕЛЯ в 15-дневен срок от получаването му.

(13.8) Към искането по ал. (13.7) ИЗПЪЛНИТЕЛЯТ предоставя становище, от което да е видно дали оспорва плащанията или част от тях като недължими.

(13.9) ВЪЗЛОЖИТЕЛЯТ има право да откаже плащане по ал. (13.6) когато искането за плащане е оспорено, до момента на отстраняване на причината за отказа.

(13.10) Независимо от възможността за използване на ПОДИЗПЪЛНИТЕЛИ отговорността за изпълнение на договора е на ИЗПЪЛНИТЕЛЯ.

(13.11) Замяна или включване на подизпълнител по време на изпълнение на договор за обществена поръчка се допуска при необходимост, ако са изпълнени едновременно следните условия: 1. за новия подизпълнител не са налице основанията за отстраняване в процедурата; 2. новият подизпълнител отговаря на критериите за подбор по отношение на дела и вида на дейностите, които ще изпълнява.

(13.12) При замяна или включване на подизпълнител, ИЗПЪЛНИТЕЛЯТ представя на възложителя копие на договора с новия подизпълнител заедно с всички документи, които доказват изпълнението на условията по ал. (13.11) в срок до три дни от неговото сключване.

**ПРЕКРАТЯВАНЕ НА ДОГОВОРА**

**Член 14.**

(14.1) Настоящият Договор се прекратява в следните случаи:

1. по взаимно съгласие на страните, изразено в писмена форма;

 2. с изтичане на уговорения срок;

 3. когато са настъпили съществени промени във финансирането на обществената поръчка – предмет на Договора, извън правомощията на ВЪЗЛОЖИТЕЛЯ, които той не е могъл или не е бил длъжен да предвиди или да предотврати – с писмено уведомление от Възложителя, веднага след настъпване на обстоятелствата;

 4. при настъпване на невиновна невъзможност за изпълнение поради непредвидено или непредотвратимо събитие от извънреден характер, възникнало след сключването на Договора („непреодолима сила“) за срок по-дълъг от 30 дни;

 5. когато ИЗПЪЛНИТЕЛЯТ използва подизпълнител, без да е декларирал това в документите за участие, или използва подизпълнител, който е различен от този, който е посочен, освен в случаите, в които замяната, съответно включването на подизпълнител е извършено със съгласието на Възложителя и в съответствие със ЗОП и настоящия Договор.

(14.2) При виновна забава на ИЗПЪЛНИТЕЛЯ, продължила с повече от половината от срока за изпълнение на съответното задължение, ВЪЗЛОЖИТЕЛЯТ има право да развали договора едностранно без предизвестие.

(14.3) ВЪЗЛОЖИТЕЛЯТ има право да прекрати едностранно и без предизвестие настоящия договор в случай на системно неточно изпълнение на задълженията от ИЗПЪЛНИТЕЛЯ и предявени повече от три рекламации от ВЪЗЛОЖИТЕЛЯ по член 11.

(14.4) В случай, че по отношение на ИЗПЪЛНИТЕЛЯ настъпят обстоятелствата по чл. 54 от Закона за обществените поръчки, ВЪЗЛОЖИТЕЛЯТ има право да прекрати едностранно настоящия договор, без писмено предизвестие и без да дължи неустойки.

(14.5) ВЪЗЛОЖИТЕЛЯТ прекратява Договора в случаите по чл.118, ал.1 от ЗОП, без да дължи обезщетение на ИЗПЪЛНИТЕЛЯ за претърпени от прекратяването на Договора вреди, освен ако прекратяването е на основание чл.118, ал.1, т.1 от ЗОП.

(14.6) Възложителят може да прекрати договора едностранно с 30 дневно предизвестие, като в този случай дължи плащане само на доставената и приета стока, но не и неустойки.

(14.7) Настоящият Договор може да бъде изменян или допълван от Страните при условията на чл. 116 от ЗОП.

.

**ФОРСМАЖОРНИ ОБСТОЯТЕЛСТВА**

**Член 15.**

(15.1) Страните по настоящия договор не дължат обезщетение за понесени вреди и загуби, ако последните са причинени в резултат на непреодолима сила.

(15.2) Ако страната, която е следвало да изпълни свое задължение по договора е била в забава, тя не може да се позовава на непреодолима сила.

(15.3) „Непреодолима сила“ по смисъла на този договор е непредвидено и/или непредотвратимо събитие от извънреден характер, възникнало след сключването на договора.

(15.4) Страната, засегната от непреодолима сила, е длъжна да предприеме всички действия с грижата на добър стопанин, за да намали до минимум понесените вреди и загуби, както и да уведоми писмено другата страна в 7-дневен срок от настъпването на непреодолимата сила. При неуведомяване се дължи обезщетение за настъпилите от това вреди. Непреодолимата сила се доказва от засегнатата страна със сертификат за форсмажор, издаден по съответния ред от компетентния орган в държавата, в която са настъпили форсмажорните обстоятелства.

(15.5) Докато трае непреодолимата сила, изпълнението на задълженията и свързаните с тях насрещни задължения се спира.

(15.6) Не представлява „непреодолима сила“ събитие, причинено по небрежност или чрез умишлено действие на някоя от страните или техни представители и/или служители, както и недостига на парични средства на ВЪЗЛОЖИТЕЛЯ.

**КОНФИДЕНЦИАЛНОСТ**

**Член 16.**

(16.1) Страните се съгласяват да третират като конфиденциална информация, получена при и по повод изпълнението на Договора.

(16.2) Никоя Страна няма право без предварителното писмено съгласие на другата да разкрива по какъвто и да е начин и под каквато и да е форма конфиденциална информация, на когото и да е, освен пред своите служители и/или консултанти. Разкриването на конфиденциална информация пред такъв служител/консултант се осъществява само в необходимата степен и само за целите на изпълнението на Договора и след поемане на съответните задължения за конфиденциалност.

**СПОРОВЕ**

**Член 17.**

(17.1) Възникналите през времетраенето на договора спорове и разногласия между страните се решават чрез преговори между тях. Постигнатите договорености се оформят в писмена форма и се превръщат в неразделна част от договора.

(17.2) В случай на непостигане на договореност по предходния член, всички спорове, породени от този договор или отнасящи се до него, включително споровете, породени от или отнасящи се до неговото тълкуване, недействителност, неизпълнение или прекратяване ще бъдат разрешавани според българските материални и процесуални закони от компетентния съд по реда на ГПК.

 **СЪОБЩЕНИЯ**

**Член 18.**

(18.1) Всички съобщения между страните, свързани с изпълнението на този договор са валидни, ако са направени в писмена форма и са подписани от упълномощените представители на ИЗПЪЛНИТЕЛЯ или ВЪЗЛОЖИТЕЛЯ.

(18.2) За дата на съобщението се смята:

1. Датата на предаването – при ръчно предаване на съобщението;

2. Датата на пощенското клеймо на обратната разписка – при изпращане по пощата;

3. Датата на получаването – при изпращане по e-mail.

(18.3) За валидни адреси за приемане на съобщения и банкови сметки, свързани с настоящия договор се смятат:

**ЗА ИЗПЪЛНИТЕЛЯ: ЗА ВЪЗЛОЖИТЕЛЯ:**

„......................“ Министерство на здравеопазването

гр. .... …….. гр. София 1000

ул............... № .. пл. „Света Неделя“ № 5

*тел........ тел........*

*факс........... факс...........*

*е-mail………….. е-mail…………..*

***Банкова сметка Банкова сметка***

ТБ .... БНБ Централно управление

IBAN .... IBAN: BG83 BNBG 9661 3000 1293 01,

BIC код ..... BIC код на БНБ – BNBG BGSD

 (18.4) При промяна на посочения по 18.3 адрес съответната страна е длъжна да уведоми другата в тридневен срок от промяната, в противен случай всички уведомления и писма изпратени на посочения в договора адрес се считат за редовно получени и при неизпълнение в срок на някое от задълженията си страната не може да се позовава на смяната на адрес или факс.

**ДРУГИ УСЛОВИЯ**

**Член 19.**

19.1. Правата и задълженията по настоящия договор не могат да се прехвърлят едностранно на трети лица и подобни актове не пораждат правно действие без писменото съгласие на другата страна, освен в случаите на обезпечаване (гарантиране) на задължения по банкови кредити.

19.2. За неуредените въпроси в настоящия договор се прилага действащото българско законодателство.

**ЗАКЛЮЧИТЕЛНИ РАЗПОРЕДБИ**

**Член 20.**

20.1. При съставянето на настоящия договор се представиха следните документи, които са неразделна негова част:

* Документи по чл. 112, ал. 1 от ЗОП;
* Гаранция за изпълнение;
* Декларация по чл. 42, ал.2, т.2 от Закона за мерките срещу изпирането на пари (ЗМИП);
* Декларация по чл. 59, ал.1, т.3 от ЗМИП;
* Ценово предложение и Техническо предложение;
* Техническа спецификация;
* 20.2. Настоящият договор се състави в три еднообразни екземпляра на български език – един за ИЗПЪЛНИТЕЛЯ и два за ВЪЗЛОЖИТЕЛЯ.

**ВЪЗЛОЖИТЕЛ: ИЗПЪЛНИТЕЛ:**

**\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_**

**КИРИЛ АНАНИЕВ**

**МИНИСТЪР НА ЗДРАВЕОПАЗВАНЕТО**

\_\_\_\_\_\_\_\_\_\_\_\_\_\_\_\_\_\_\_\_

**МАРИЯ** **БЕЛОМОРОВА**

**ДИРЕКТОР НА ДИРЕКЦИЯ „БФ“**

1. Изискванията и условията, предвидени в този раздел се прилагат в случаите, когато Изпълнителят е предвидил използването на подизпълнители [↑](#footnote-ref-1)